ሰባተኛው የመላው አማራ ጨዋታዎች በወልድያ ከተማ ተጀምሯል፡፡
ሰባተኛው የመላው አማራ ጨዋታዎች በወልድያ ከተማ አስተዳደር ትናንት ተጀምሯል፡፡ ከ15 ዞኖች እና ሦስት ከተማ አስተዳደሮች የተውጣጡ ከ3 ሺህ በላይ ስፖርተኞች በ20 የስፖርት ዓይነቶችም ተሳታፊ ሆነዋል፡፡የአማራ ክልል ስፖርት ኮሚሽን የሕዝብ ግንኙነት ባለሙያ አብዮት መኩሪያው ለአማራ ብዙኃን መገናኛ ድርጅት እንደተናገሩት ሰባተኛው የመላ አማራ ጨዋታዎች ትናንት በወልዲያ ከተማ ሼህ ሙሐመድ ሁሴን አሊ አላሙዲን ስታዲየም ከሁሉም ዞኖች እና ከሦስቱ ከተማ አስተዳደሮች የተውጣጡ ከ3 ሺህ በላይ ስፖርተኞች ተሳታፊ ሆነዋል፡፡በሰባተኛው የመላው አማራ ጨዋታዎች ኢንተርናሽናል ቴኳንዶ፣ ውሹ እና ዳርት ለመጀመሪያ ጊዜ ለውድድር ቀርበዋል፡፡ ውድድር ከሚካሄድባቸው 20 የስፖርት ዓይነቶች ውስጥ 18ቱ በወልድያ ከተማ ሼህ ሙሐመድ ሁሴን አሊ አላሙዲን እና በመልካ ቆሌ ሰታዲየሞች ይካሄዳሉ፡፡ ውኃ ዋና በኮምቦልቻ እና ባድሜንተን በባሕር ዳር ከተማ አስተዳደር ይካሄዳሉ፡፡በየሁለት ዓመቱ አንድ ጊዜ የሚካሄደው የመላው አማራ ጨዋታዎች ስድስተኛው የመላው አማራ ጨዋታዎች በባሕር ዳር ከተማ አስተናጋጅነት መካሄዱ ይታወሳል፡፡ዘጋቢ፡- ታዘብ አራጋውፎቶ፡- ከአብክመ ስፖርት ኮሚሽን